CELEX: 
Language: fi
Date: 2018-04-26 00:00:00
Title: KOMISSION DELEGOITU ASETUS (EU) …/…, delegoidun asetuksen (EU) N:o 907/2014 muuttamisesta maksumääräaikojen noudattamatta jättämisen ja menoilmoitusten laatimisessa sovellettavien valuuttakurssien osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Jäsenvaltioiden on noudatettava yhdennetyssä hallinto- ja valvontajärjestelmässä tuensaajille suoritettavien maksujen määräaikoja, joista säädetään asetuksen (EU) N:o 1306/2013 75 artiklan 1 kohdassa. Asetuksen (EU) N:o 1306/2013 40 artiklan mukaan näiden maksumääräaikojen ulkopuolella suoritettuja maksuja ei periaatteessa voida pitää kelpoisina unionin rahoitukseen. Komissiolle kuitenkin siirretään valta antaa delegoituja säädöksiä, jotka koskevat poikkeuksia kyseisestä säännöstä ja joiden nojalla menoihin voidaan myöntää unionin rahoitusta suhteellisuusperiaate huomioon ottaen. 
            
            
               Tämän delegoidun säädöksen tarkoituksena on vahvistaa maksumääräaikojen noudattamatta jättämisiä koskevat säännöt Euroopan maaseudun kehittämisen maatalousrahaston osalta. 
            
            
               Tämän delegoidun säädöksen tarkoituksena on myös selventää, mitä vaihtokurssia euroalueen ulkopuolisten jäsenvaltioiden olisi käytettävä kunkin maksun ja takaisinperinnän osalta niissä tapauksissa, joissa valuuttakurssin määräytymisperustetta ei ole vahvistettu alakohtaisessa maatalouslainsäädännössä.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tämän delegoidun säädöksen luonnos esiteltiin jäsenvaltioiden edustajille ja siitä keskusteltiin heidän kanssaan YMP:n horisontaalisia kysymyksiä käsittelevän asiantuntijaryhmän kokouksessa 20. lokakuuta 2017. Komissio otti asiantuntijoiden näkemykset huomioon ja selvensi menojen asteittaista vähentämistä koskevaa lähestymistapaansa maksumääräajan noudattamista jättämisten osalta.
            
            
               Paremman sääntelyn suuntaviivojen (SWD(2015) 111 final, 19.5.2015) mukaisesti delegoidun asetuksen luonnos oli nähtävillä paremman sääntelyn portaalissa neljä viikkoa kestäneen julkisen kuulemisen ajan 8.2.2018–8.3.2018. 
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tässä delegoidussa säädöksessä delegoituun asetukseen (EU) N:o 907/2014 lisätään säännöksiä yhdennetyn hallinto- ja valvontajärjestelmän toimenpiteistä maaseudun kehittämisen osalta sellaisen järjestelmän käyttöönottamiseksi, jolla maksumääräajan jälkeisiä välimaksuina korvattavia menoja vähennetään porrasteisesti. Kaikkia menoja, jotka on toteutettu myöhässä ja joiden määrä ylittää 5 prosentin marginaalin, olisi vähennettävä maksumääräajan päättymisen jälkeen 25 prosenttia ensimmäisellä neljänneksellä ja 60 prosenttia toisella neljänneksellä. Kaikkia myöhempiä menoja, joiden määrä ylittää 2 prosentin marginaalin, olisi vähennettävä 100 prosenttia. 
            
            
               Lisäksi 11 artiklan 2 kohtaan lisätään sovellettavaa valuuttakurssia koskeva säännös niitä toimia varten, joiden osalta alakohtaisessa lainsäädännössä ei ole vahvistettu valuuttakurssin määräytymisperustetta. Näihin toimiin sovellettavan valuuttakurssin olisi oltava Euroopan keskuspankin ennen sen ajanjakson viimeistä kuukautta, jolta menot tai käyttötarkoitukseensa sidotut tulot ilmoitetaan, vahvistama toiseksi viimeinen valuuttakurssi. 
            
            
               4.TALOUSARVIOVAIKUTUKSET
            
            
               Maksumääräaikoja koskevista säännöksistä voi aiheutua talousarviovaikutuksia vasta varainhoitovuodesta 2020 alkaen. Mahdollisia vaikutuksia ei kuitenkaan voida ennakoida määrällisesti.
            
            
               Sovellettavaa valuuttakurssia koskevilla säännöksillä ei odoteta olevan vaikutuksia talousarvioon.
            
            
               KOMISSION DELEGOITU ASETUS (EU) …/…,
            
            
               annettu 26.4.2018,
            
            
               delegoidun asetuksen (EU) N:o 907/2014 muuttamisesta maksumääräaikojen noudattamatta jättämisen ja menoilmoitusten laatimisessa sovellettavien valuuttakurssien osalta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
         
         
            
               ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013
                  1
                ja erityisesti sen 40 artiklan ja 106 artiklan 6 kohdan,
            
            
               sekä katsoo seuraavaa:
            
            
               (1)Asetuksen (EU) N:o 1306/2013 75 artiklan 1 kohdassa säädetään, että jäsenvaltioiden on suoritettava maksut yhdennetyn hallinto- ja valvontajärjestelmän alaisille tuensaajille tietyn ajanjakson aikana. Näiden maksumääräaikojen ulkopuolella suoritettuja maksuja ei voida pitää kelpoisina unionin tukeen, eikä komissio näin ollen voi korvata niitä, kuten asetuksen (EU) N:o 1306/2013 40 artiklassa säädetään. Euroopan maaseudun kehittämisen maatalousrahastosta (maaseuturahasto) myönnettävien tukien osalta kyseisiä maksumääräaikoja sovelletaan hakuvuodesta 2019 alkaen. Maaseuturahastosta suoritettaville maksuille olisi näin ollen vahvistettava erityissäännöt.
            
            
               (2)Ottaen huomioon, että joissakin tapauksissa jäsenvaltiot suorittavat maaseuturahaston yhdennettyyn hallinto- ja valvontajärjestelmään liittyvät maksut 30 päivän kesäkuuta jälkeen, koska ne ovat tehneet lisätarkastuksia kiistanalaisten maksupyyntöjen, muutostenhaun tai muiden kansallisten riita-asioiden vuoksi, suhteellisuusperiaatteen mukaisesti olisi säädettävä menoja koskevasta kiinteästä marginaalista, jonka sisällä maksuihin ei näissä tapauksissa tehtäisi vähennyksiä. Jotta rahoitusvaikutus voitaisiin suhteuttaa maksun suorittamisen viivästymiseen, olisi lisäksi säädettävä, että tämän marginaalin ylittyessä komissiolle siirretään valta porrastaa unionin maksujen vähentämistä todetun maksuviiveen pituuden mukaan.
            
            
               (3)Komission delegoidun asetuksen (EU) N:o 907/2014
                  2
                5 artiklassa vahvistetaan kuukausimaksujen porrasteisia vähennyksiä koskevat säännöt Euroopan maatalouden tukirahaston (maataloustukirahasto) osalta niitä tapauksia varten, joissa menot ovat toteutuneet maksumääräajan päättymisen jälkeen. Maaseuturahaston osalta menoilmoitukset tehdään ja korvaukset suoritetaan kerran kutakin vuosineljännestä kohti. Maaseuturahastosta korvattaviin viivästyneisiin menoihin olisi yksinkertaisuuden ja tehokkuuden vuoksi sovellettava kunkin vuosineljänneksen osalta erillistä vähennyskerrointa.
            
            
               (4)Delegoidun asetuksen (EU) N:o 907/2014 11 artiklan 2 kohdassa säädetään valuuttakurssista, jota euroalueen ulkopuolisten jäsenvaltioiden on käytettävä kunkin maksun tai takaisinperinnän osalta menoilmoitustensa laatimiseksi. Jäsenvaltioiden vuosittaisiin menoilmoituksiin sisältyy kuitenkin määriä, joiden maksua tai takaisinperintää ei kirjata maksajaviraston tileihin; tällaisia ovat esimerkiksi käyttötarkoitukseensa sidotut tulot, jotka johtuvat takaisin perimättä olevasta tuesta aiheutuvista taloudellisista seurauksista asetuksen (EU) N:o 1306/2013 54 artiklan 2 kohdan ensimmäisen alakohdan nojalla. Näin ollen olisi säädettävä muihin kuin delegoidun asetuksen (EU) N:o 907/2014 11 artiklan 2 kohdassa tarkoitettuihin toimiin sovellettavasta valuuttakurssista.  
            
            
               (5)Sen vuoksi delegoitua asetusta (EU) N:o 907/2014 olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan delegoitu asetus (EU) N:o 907/2014 seuraavasti:
            
            
               1)
                     Korvataan 5 artiklan otsikko seuraavasti:
            
            
               ”Viimeisimmän maksumääräajan noudattamatta jättäminen Euroopan maatalouden tukirahaston osalta”
            
            
               2)
                     Lisätään 5 artiklan jälkeen 5 a artikla seuraavasti:
            
            
               ”5 a artikla
            
            
               Viimeisimmän maksumääräajan noudattamatta jättäminen Euroopan maaseudun kehittämisen maatalousrahaston osalta
            
            
               1. Asetuksen (EU) N:o 1306/2013 40 artiklan ensimmäisessä kohdassa tarkoitettujen poikkeusten nojalla ja suhteellisuusperiaatteen mukaisesti määräajan ulkopuolella toteutuneille menoille voidaan Euroopan maaseudun kehittämisen maatalousrahaston osalta myöntää unionin rahoitusta tämän artiklan 2–6 kohdassa vahvistetuin edellytyksin.
            
            
               2. Kun asetuksen (EU) N:o 1306/2013 75 artiklan 1 kohdassa tarkoitetun määräajan päättymisen jälkeen toteutuneiden menojen määrä on 5 prosenttia tai vähemmän määräajassa toteutuneiden menojen määrästä, välimaksuihin ei tehdä vähennyksiä.
            
            
               Kun asetuksen (EU) N:o 1306/2013 75 artiklan 1 kohdassa tarkoitetun määräajan päättymisen jälkeen toteutuneiden menojen määrä on yli 5 prosenttia määräajassa toteutuneiden menojen määrästä, kaikkia sen jälkeen myöhässä toteutuvia muita menoja vähennetään komission täytäntöönpanoasetuksen (EU) N:o 908/2014* 22 artiklan 2 kohdassa tarkoitettujen ajanjaksojen osalta seuraavien sääntöjen mukaisesti:
            
            
               a) sen vuoden, jona maksumääräaika päättyi, 1 päivän heinäkuuta ja 15 päivän lokakuuta välisenä aikana toteutuneita menoja vähennetään 25 prosenttia; 
            
            
               b) sen vuoden, jona maksumääräaika päättyi, 16 päivän lokakuuta ja 31 päivän joulukuuta välisenä aikana toteutuneita menoja vähennetään 60 prosenttia;
            
         
         
            
               c) sen vuoden, jona maksumääräaika päättyi, 31 päivän joulukuun jälkeen toteutuneita menoja vähennetään 100 prosenttia.
            
            
               3. Poiketen siitä, mitä 2 kohdassa säädetään, jos kyseisen kohdan ensimmäisessä alakohdassa tarkoitettua marginaalia ei ole kalenterivuoden N osalta kokonaan käytetty vuoden N+1 31 päivään joulukuuta mennessä maksettuihin tukiin ja siitä käyttämättä jäänyt osa on enemmän kuin kaksi prosenttia, marginaali alennetaan kahteen prosenttiin.
            
            
               4. Jos joidenkin toimenpiteiden yhteydessä esiintyy erityisiä hallinnollisia ongelmia tai jos jäsenvaltiot antavat asialliset perustelut, komissio soveltaa 2 ja 3 kohdassa säädetyistä vähennysasteikoista eroavaa vähennysasteikkoa tai pienempiä vähennyksiä tai jättää vähennykset tekemättä. 
            
            
               5. Maksumääräajan noudattamisen valvonta on toteutettava kerran kunkin varainhoitovuoden aikana 15 päivänä lokakuuta mennessä toteutuneiden menojen osalta.
            
            
               Mahdolliset määräajan ylittämiset otetaan huomioon asetuksen (EU) N:o 1306/2013 51 artiklassa tarkoitetun tilien tarkastamista ja hyväksymistä koskevan päätöksen yhteydessä.
            
            
               6.  Tässä artiklassa tarkoitettujen vähennysten soveltaminen ei rajoita asetuksen (EU) N:o 1306/2013 52 artiklassa tarkoitettua sääntöjenmukaisuuden tarkastusta koskevaa myöhempää päätöstä.
            
            
               ____________
            
            
               * Komission täytäntöönpanoasetus (EU) N:o 908/2014, annettu 6 päivänä elokuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä maksajavirastojen ja muiden elinten, varainhoidon, tilien tarkastamisen ja hyväksymisen, tarkastuksia koskevien sääntöjen, vakuuksien ja avoimuuden osalta (EUVL L 255, 28.8.2014, s. 59). ” 
            
            
               3)
                     Lisätään 11 artiklan 2 kohtaan alakohta seuraavasti:
            
            
               ”Toimiin, joiden osalta alakohtaisessa maatalouslainsäädännössä ei ole vahvistettu valuuttakurssin määräytymisperustetta, sovellettava valuuttakurssi on Euroopan keskuspankin ennen sen ajanjakson viimeistä kuukautta, jolta menot tai käyttötarkoitukseensa sidotut tulot ilmoitetaan, vahvistama toiseksi viimeinen valuuttakurssi.”.
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 26.4.2018
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 347, 20.12.2013, s. 549.
               
               
                  
                     (2)
                  
                        Komission delegoitu asetus (EU) N:o 907/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1306/2013 täydentämisestä maksajavirastojen ja muiden elinten, varainhoidon, tilien tarkastamisen, vakuuksien sekä euron käytön osalta (EUVL L 255, 28.8.2014, s. 18).